Šiaulių gidas

Edmundo Kučinsko koncertas
2024-03-16 18:00 (Europe/Helsinki) | Šiaulių arena
Vienas populiariausių Lietuvos dainininkų Edmundas Kučinskas ruošiasi savo ypatingiems koncertams didžiausiose šalies arenose. Lietuviškos estrados grandas šventininį pasirodymą kovo 16 d. surengs Šiaulių arenoje.
Naujos koncertinės programos moto – „Tai, kas paprasta, gražu ir amžina“. Tai dainos, kurios amžinos kaip saulė, jūra, smėlis, kurios eina iš širdies į širdį ir sukuria ilgai išliekančias bendrumo akimirkas.
Dainininkui akompanuos E. Kučinsko naujai sukurtas populiariosios muzikos orkestras, kuriame gros talentingiausi ir profesionaliausi Lietuvos muzikantai.
„O koks koncertas be staigmenų? Žinoma, bus ir jų!„– intriguoja E. Kučinskas.
Ilgametė sėkminga Edmundo Kučinsko sceninė patirtis, išskirtinis muzikalumas, ypatingas balso tembras, autentiškas, su niekuo nesumaišomas stilius, ekspresija ir charizma lemia, kad jo koncertai visada yra nuostabi pramoga ir geros nuotaikos garantija, puiki dovana sau ir artimiesiems.
„Švęskime gyvenimo šventę kartu!“ – kviečia Edmundas Kučinskas visus, pasiilgusius elegantiškos, kokybiškos, klasikinio formato ir šiuolaikiško skambesio pop muzikos.
Štai kaip pats Edmundas sako apie savo būsimus koncertus:
„Mieli bičiuliai!
Kviečiu Jus šį magišką metų laiką leistis su manimi į muzikinę kelionę po gražiausius ir amžinus žmogaus jausmus: meilę, draugystę, laimę, džiaugsmą, o kartais liūdesį ir skausmą. Pažadu būti patikimu šios kelionės palydovu, nuvesiančiu jus į spalvingą kaip pats gyvenimas šventinę pasaką, kurioje bus ir džiugesio, ir melancholijos, ir energingų linksmų ritmų. Kviečiu pasimėgauti dainomis, kurios paprastos ir amžinos kaip dangus ir žvaigždės, kaip jaukiai spindinčios Kalėdų lemputės, kaip iš dangaus tyliai besileidžiančios snaigės. Daina yra tai, kas sujungia širdis ir sukuria bendrumo akimirkas, kurios išlieka atmintyje dar ilgai ir sugrįžus į kasdienybę. Tai – gyvenimo džiaugsmas, kurį kviečiu patirti gyvai savo koncerte. Kviečiu visus – ir tuos, kurie daug metų buvo su manimi ir tapo mano bičiuliais ir draugais, ir tuos nepažįstamuosius, kurie pasiilgo elegantiškos, kokybiškos, klasikinio formato ir šiuolaikinio skambesio pop muzikos. Mano koncerte bus ir šiaurietiškos melancholijos, ir pietietiškos kaitros. Jame bus ir naujausių dainų, ir jūsų pamėgtų hitų. Tikiu, kad savo dainomis sušildysiu sužvarbusias širdis, paguosiu kenčiančias, pripildysiu jas šviesos ir meilės, uždegsiu tikėjimo kalėdiniais stebuklais ugnelę, kuri naktį pavers aušra, priešus – draugais, o neapykantą – meile. Bent vieną vakarą tikrai būsiu jūsų visų antidepresantu. Tesnigs ne tik raudonom rožėm, bet ir džiaugsmu, viltimi ir meile!„
Jūsų Edmundas Kučinskas

AŠ ESU KOVO 11. Šeiko Šokio teatras
2024-03-13 18:30 (Europe/Helsinki) | Šiaulių dramos teatro Mažoji salė
enginio organizatorius – VšĮ Šeiko Šokio teatras.
Choreografas ir idėjos autorius: Darius Berulis
Dramaturgė: Agnė Biliūnaitė
Prodiuserė: Goda Giedraitytė
Muzika: Max Richter, Arvo Part
Šokėjai: Oksana Griaznova, Mantas Ūsas, Marius Pinigis
14+ m. amžiaus žiūrovams skirtas šokio spektaklis, kviečiantis pažinti Lietuvą savyje. Du broliai akistatoje su likimo ir istorijos lūžiu – Lietuvos okupacija – pasirinko skirtingus kelius: vienas tapo partizanu, kitas – stribu. Tarp jų liko abu juos mylinti ir jų mylima sesuo. Tai spektaklio choreografo Dariaus Berulio senelio papasakota pokario Lietuvoje nutikusi istorija, kuri skleidžiasi juodžemiu dengtoje, žibintų apšviestoje nakties mišką primenančioje erdvėje.
Spektaklis kviečia atpažinti Kovo 11 savyje. Ši šeimos drama iškelia bendražmogiškas patirtis: vidiniai prieštaravimai,
vienatvė, išdavystė, kova už savo vertybes. Kas turėtų nutikti, kad tavo brolis, sesuo, draugas taptų mirtinu priešu?
Kaip susitaikyti su artimųjų pasirinkimais? Kaip juos apsaugoti?
Aš esu Charlie, – sakė Paryžius.
Aš esu Mariupolio vaikų darželis, – sakė Vytautas Landsbergis.
Aš esu vardan tos, – sakė mano senelis.
O kas esu aš?

Nuotraukų autoriai: Eglė Sabaliauskaitė / Augustinas Našlėnas.

Susitikimas su Benediktu Vanagu
2024-03-13 11:00 (Europe/Helsinki)
Ei, jaunuoliai, turime gerų žinių ir skubame dalintis su jumis! Mes ir toliau „Sprogdinam rožinius karjeros burbulus“.
Šįkart tai darysime ne OPEN – atvira jaunimo erdvė, nes pas mus svečiuose bus Lietuvos autosporto lenktynininkas – BENEDIKTAS VANAGAS.
Tai žmogus, kuris šiemet Dakaro ralyje pasiekė 8 vietą bendroje įskaitoje, tuo metu tai buvo aukščiausia lietuvių pasiekta vieta automobilių įskaitoje, ir 3 vietą 10-ame greičio ruože – asmeninis rekordas.
Tai žmogus, kuris šiemet pripažino, kad suprato algoritmą, kaip veikia Dakaras ir tam reikėjo net 12-os metų.
Tai žmogus, kuris ne kartą įrodė mums visiems, kad sunkus darbas, nemigos naktys, kova su savimi ir šiek tiek sėkmės yra tie dalykai, kurie verčia žmogų nepasiduoti, motyvuoja ir leidžia pasiekti savo tikslų.
Norit išgirsti, koks iš tiesų yra lenktynininko gyvenimas ir pamatyti, koks yra tikrasis lenktynininkas?
Gal įdomu, ar tai profesija, pašaukimas, gyvenimo būdas, hobis, ar kažkas kito?
O gal smalsu, kas motyvuoja žmogų ir padeda siekti tikslų?
Jei bent į vieną klausimą atsakei TAIP, tuomet susimatom kovo 13 d. 11:00 val. VU Šiaulių akademijos 205 auditorijoje (Vytauto g. 84, Šiauliai).
Pažadam įsimintiną, įspūdingą, nerealų ir galbūt vienintelį tokį susitikimą su ypatingu žmogumi – Benediktu Vanagu. Nepraleiskit progos!
Vietų skaičius ribotas (visoms mokykloms kol kas suteikiamas vienodas vietų skaičius – po 20 vietų), tad paskubėkite registruotis.
Registracijos anketą rasite čia
Pagal VšĮ Žmogiškųjų išteklių stebėsenos ir plėtros biuro atvirosios jaunimo erdvės OPEN pateiktą informaciją

Koncertas „Laisvės įkvėpti“, skirtas Lietuvos nepriklausomybės atkūrimo dienai
2024-03-11 14:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Kovo 11-ąją švęskime 34-uosius nepriklausomos Lietuvos metus drauge!
Laisvė – neįkainojamas dalykas kurti, tobulėti ir dalintis džiaugsmu su kitais. Norime Jus pakviesti šią dieną praleisti koncerte „Laisvės įkvėpti“, kuris vyks kovo 11 d. 14 val. Šiaulių kultūros centre ir pasimėgauti muzika, kurią dovanos: Šiaulių bigbendas (meno vadovas ir dirigentas Raitis Ašmanis), „Camerata Solaris“ (meno vadovas ir dirigentas Vilhelmas Čepinskis), Šiaulių Sauliaus Sondeckio menų gimnazijos mokiniai ir ansamblis „Jovarėlis“. Diriguos Raitis Ašmanis ir Vilhelmas Čepinskis.
Įėjimas tik su kvietimais! Kvietimus bus galima pasiimti Šiaulių kultūros centro kasoje nuo kovo 5 d. 9 val. (ne daugiau kaip 2 kvietimus asmeniui)!
Renginio trukmė: ~1.30 val.

Spektaklis vaikams "Blusyno pasakojimai"
2024-03-10 12:00 (Europe/Helsinki) | Šiaulių dramos teatras
Pagal Gendručio Morkūno knygą
1 dalies kreivos istorijos iš berniuko ir mergaitės gyvenimo
Spektaklis skirtas žmonėms nuo 5 metų

Režisierius ir inscenizacijos autorius – Antanas Gluskinas
Scenografė – Anželika Šulcaitė
Kompozitorius – Jonas Jurkūnas
VAIDINA:
Monika Šaltytė, Viktorija Krivickaitė
Aurimas Žvinys
Inga Norkutė
Dalius Jančiauskas
Vieną dieną, viena šeima – mama, tėtis, dukra ir sūnus – išsiruošė į kelionę automobiliu. Į ilgą kelionę automobiliu.
– Ką veikti kelionės metu? – klausia vaikai.
Tėvai vaikams pasiūlo žiūrėti pro langą, nes ten daug įdomių dalykų. Žmonės sako, tų įdomių dalykų krūvos yra miestų parkuose, kaimų keliukuose, gėlių vazonuose ir net taikiai stovinčiuose laikraščių kioskuose.
– Bet jeigu greitai nusibosta žiūrėti pro langą ir ieškoti tų įdomių dalykų? Ką tada veikti? – klausia vaikai.
– Tada, – atsako tėvai, – žiūrėkite pro automobilio langus ir stebėkite žmones, nes jie patys įdomiausi. Jie būna ir raudoni, ir juodi, ir geltoni, o kartais ilgi, stori, rėksniai, tyleniai, stropūs, išradingi. Jų daug visame pasaulyje. Iš aukštai žmonės atrodo kaip blusos, kurios neranda sau vietos – šokinėja ir laksto iš vienos vietos į kitą. Žodžiu, tikras blusynas. Netikite? Patys pažiūrėkite…
Ir tada iš tėvų lūpų pasipila Blusyno pasakojimai apie berniuką ir mergaitę.
Viename mieste gyveno mergaitė, kuri linkėjo tik blogus palinkėjimus. Ir jie pildėsi…
Tame pačiame mieste gyveno ir vienišas berniukas, kuris turėjo pašėlusiai rūpestingą mamą…
Tada tie du vaikai susitiko ir pamilo vienas kitą, o tada tai prasidėjo…
Kuo toliau, tuo kelionė darosi įdomesnė, ar ne?
Jeigu ir Jūs norite keliauti kartu, ateikite į spektaklį. Prisisekite diržus. Variklis užvestas.
Pirmyn, ieškoti įdomių dalykų!
Premjera 2010 m. rugsėjo 5 d.
Spektaklio trukmė – 1 val.

Grupės „Džentelmenai“ koncertas
2024-03-09 17:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Analogų Lietuvoje neturinti grupė „Džentelmenai“, į kurią susibūrė trys profesionalūs ir Lietuvai puikiai žinomi šokėjai – Andrius Butkus, Dainius Dimša ir Vytautas Mackonis – turi naujienų. Šį pavasarį grupė rengia jubiliejinį koncertinį turą, kurį skiria visoms moterims, merginoms ir jų mylimiesiems. Specialiai šiam koncertiniam turui iš JAV į Lietuvą grįžta grupės narys A. Butkus, tad vaikinai skelbia, kad scenoje pasirodys visu pajėgumu. Jau kovo 9 d., įspūdingas koncertas vyks Šiaulių kultūros centre!
Švenčia grupės jubiliejų
Susibūrę kaip netikėtas eksperimentas, „Džentelmenai“ švenčia jubiliejų – jie jau 10 metų Lietuvos scenoje juda vienu ritmu. Šia proga vaikinai leidžiasi į įspūdingą koncertinį turą po Lietuvos miestus ir surengs 12 atmosferą kaitinančių pasirodymų savo klausytojams. Tiesa, grupės nariai neslepia, kad per visą šį laiką, buvo ir linksmesnių, ir sunkesnių laikotarpių.
Kadangi vienas iš grupės narių, A. Butkus jau kurį laiką gyvena JAV, 2016 m. grupė buvo netgi surengusi atsisveikinimo koncertą, bet be scenos šie džentelmenai, ilgai neištvėrė. Tad D. Dimša su V. Mackoniu ėmėsi atgaivinti grupės veiklą, tačiau tai nebuvo taip lengva. „Grupės vadyba ir prodiusavimas mums buvo naujas ir labai sudėtingas dalykas, bet kažkaip nepasidavėme. Ypatingai daug padėjo Arvydas Martinėnas-Vudis, mūsų garso inžinierius Vytautas Naunčikas-Soundcheckas ir kiti draugai, artimieji. Paruošę ir nugludinę koncertinę programą, 2018 m. išvažiavome į turą po Lietuvą. Viskas buvo gerai, bet vis tiek trūko Andriaus“, – pasakoja D. Dimša.
Tačiau greitai užklupo pasaulinė koronaviruso pandemija, dėl kurios stojo ir visa pramogų pasaulio veikla. D. Dimša ir V. Mackonis neslepia, kad abejojo, ar iš viso pavyks išlaikyti grupės gyvybę: „Visgi, visų šių sunkumų dėka nepasidavėme, sustiprėjome, subrendome ir kaip žmonės, ir kaip atlikėjai. O čia ir Andrius pradėjo rodyti Tėvynės pasiilgimo ženklus.“
Naujam gyvenimui prikėlė Ž.Žvagulio dainą
Tad po vieno nuotolinio pokalbio, vaikinai nusprendė vėl stoti kartu ant scenos ir tai įgyvendino pernai balandžio mėnesį Žalgirio arenoje, o netrukus grupė savo klausytojams pristatė staigmeną – atnaujintą legendinės Žilvino Žvagulio dainos „Faina” versiją. Ne tik ją, bet ir grupės klausytojams puikiai pažįstamas bei naujas dainas klausytojai išgirs jau kovo mėnesį vyksiančiam grupės koncertiniame ture „10 metų vienu ritmu.”
Visus šiuos metus „Džentelmenai“ išliko analogų Lietuvoje neturinti vaikinų grupė, kurios kiekviena daina turi jai pritaikytą choreografiją. Akį traukiantys vaikinai, puikios dainos ir stilingi šokiai – tai, kas užtikrina gerą koncertinę nuotaiką ir pakeri klausytojus. Jų moto – džentelmeniškumas ir romantika niekada neišeina iš mados. Tai reikia puoselėti tiek gyvenime, tiek scenoje.
Kovą skelbia mėnesiu moterims
Organizatoriai skelbia, kad kovo mėnesis grupės koncertiniam turui pasirinktas ne veltui. Tai gera žinia visoms moterims, merginoms ir jų mylimiesiems – juk būtent kovo mėnesį švenčiama Moters diena. Grupė „Džentelmenai“ kovo mėnesį išdidžiai skelbia „Mėnesiu Moterims“ ir kviečia į savo koncertus Panevėžyje, Kaune, Šiauliuose, Ukmergėje, Utenoje, Šakiuose, Švenčionyse, Telšiuose, Anykščiuose, Prienuose, Tauragėje, Alytuje. Šie koncertai – puiki idėja ieškantiems dovanos mylimai moteriai ar moteriško vakaro idėjai!
Visiems šokėjų pasaulyje pažįstami D. Dimša, V. Mackonis ir A. Butkus jau dešimtmetį Lietuvoje žinomi ir kaip puikūs atlikėjai. „Džentelmenai“ scenoje pasitinkami gausiomis ovacijomis, o vaikinai koncertuose savo klausytojas dažnai lepina net ir gėlėmis. Tai moterų numylėtiniai, dovanojantys nepamirštamus pasirodymus, tiek jautrias, tiek judėti kviečiančias dainas. Grupės nariai neslepia, kad labai pasiilgo scenos ir savo klausytojų bei žiūrovų. Kaip tik šiuo metu vyksta naujų choreografijų kūrimo darbai.
Šiame koncertiniame ture „Džentelmenai“ pristatys ir visiškai naujas dainas bei joms sukurtas naujas choreografijas. Taip pat koncertuose klausytojai išgirs jau puikiai jiems pažįstamas dainas „Mes nebe tie“, „Paprasta istorija“, „Ar tu žinai?“, „Tu lengvutė” „Kaip tu gyveni?“, „Noriu“, „Nestabdyk” ir kt.
Jau kovo 9 d., įspūdingas „Džentelmenų“ koncertas vyks Šiaulių kultūros centre! ! Bilietus platina kultūros centro kasa ir Ticketmarket.lt: https://www.ticketmarket.lt/lt/e/renginys/dzentelmenai-siauliu-kulturos-centras-bilietai-2024

Maksim Galkin koncertas
2024-03-08 19:00 (Europe/Helsinki) | Šiaulių arena
Kovo 8 d. bus kupina ryškių emocijų, gero humoro ir juoko! Žymus humoristas ir parodijų meistras Maksimas Galkinas grįžta į Lietuvą su nauja programa „Prekrasnoe nedaleko“ (liet. Tai, kas nuostabu, netoli).
M. Galkinas yra ryškus ir charizmatiškas, o jo humoras yra visada aktualus ir taiklus. Kiekvienas M. Galkino pasirodymas nuspalvintas humoristinėmis miniatiūromis ir muzikiniais numeriais, o jo talento magija nepalieka abejingų. Naujoje M. Galkino programoje „Prekrasnoe nedaleko“ Jūsų laukia nauji, niekur nematyti ir negirdėti anekdotai, humoreskos, taiklūs ir juokingi pastebėjimai apie šių dienų aktualijas ir, žinoma, parodijos.
Nuo plataus masto Rusijos invazijos Ukrainoje pradžios Maksimas Galkinas paliko rusiją ir viešai smerkia jos veiksmus. Dėl savo aštrių ir taiklių pasisakymų jis rusijoje buvo įtrauktas į užsienio agentų registrą. Jau daugiau nei dvejus metus jis gyvena Izraelyje ir rengia pasirodymus daugelyje Vakarų pasaulio valstybių – nuo Didžiosios Britanijos iki Australijos ir JAV.
Humoro galia, kurios žodžiais nusakyti neįmanoma… M. Galkino pasirodymą reikia pamatyti pačiam ir pajusti, kaip veikia gero humoro vitaminas! M. Galkino nauja programa – kovo 8 d. Šiaulių“ arenoje.

„Humoro klubo“ programa „Šiek tiek siaubinga“
2024-03-08 19:00 (Europe/Helsinki) | Šiaulių kultūros centro Kamerinė salė (Aušros al. 31)
Kovo 8 d. 19 val. Šiaulių kultūros centro Kamerinėje salėje vyks „Humoro klubo“ programa „Šiek tiek siaubinga“.
Pasaulyje tiek visko blogo vyksta, kad jau liežuvis neapsiverčia sakyti, kad viskas bus gerai. Nes nebus. Bet galbūt viskas bus geriau. O kol laukiame geresnių laikų, „Humoro klubas“ lipa į sceną su savo naujausia programa „Šiek tiek siaubinga“, nes šiek tiek siaubingais laikais ir gyvename.
Pasirodo:
Paulius Ambrazevičius
Mantas Bartuševičius
Vaidotas Šiožinis
Durys atidaromos 18.30 val.
N-16

Koncertas „Mėnesienos šviesoje“
2024-03-08 18:00 (Europe/Helsinki) | Chaimo Frenkelio viloje
Ar Jums patinka šokti mėnesienoje?
Trys žavios menininkės kviečia nukeliauti į Retro muzikos stebuklų šalį ir pasimėgauti nuostabiausiais kada nors sukurtais šokių muzikos kūriniais. Jus užburs nuotaikingos rumbos, valso, fokstroto ir tango ritmai, atliekami smuiko, vokalo ir fortepijono. Būsite apgaubti romantiškų melodijų, kurioms žavesio suteiks elegantiški ir energingi ritmai, laikui nepavaldūs kūriniai užburs jūsų širdį ir pakvies sielą šokti.
Tai unikali galimybė pasimėgauti nuostabia retro stiliaus šokių muzika, kuri primins romantišką pasaką!
Programoje skamba A. Piazzola, H. Mancini, J. Herman, C. Gardel, V. Monti, A. Villoldo, Z. de Abreu, M. Noviko, A. Raudonikio kūriniai.
Atlikėjos – Raimonda Janutėnaitė (mecosopranas), Rima Švėgždaitė (smuikas), Aušrinė Garsonaitė-Šiškienė (fortepijonas).

Literatūrinis vakaras „PRAŠAU ŽODŽIO“
2024-03-07 18:00 (Europe/Helsinki) | „Laiptų galerija”
2024 M. KOVO 7 D., KETVIRTADIENĮ, 18 val. literatūrinis vakaras „PRAŠAU ŽODŽIO“
Andrius Bialobžeskis skaito Justino Marcinkevičiaus kūrybą
Tapo tradicija, kad Šiaulių miesto kultūros centras „Laiptų galerija“, pasitinkant Lietuvos nepriklausomybės atkūrimo dieną ir poeto Justino Marcinkevičiaus (1930–2011) gimtadienį kviečia į šio iškilaus Lietuvos kūrėjo vakarą „Prašau žodžio“. Teatro ir kino aktorius Andrius Bialobžeskis skaitys poeto eilėraščius, dienoraščio tekstus, monologus, įžvalgas. Girdėsime eiles iš pirmosios poeto knygos „Prašau žodžio“, kitų rinktinių ir iš esė „Taburetė virš galvos“, kurios pilnas tekstas pirmą kartą spausdintas tik po Justino Marcinkevičiaus mirties.
Pagrindinė poeto tema – Lietuva, jos istorija ir dabartis, gamta ir kultūra, žmogus tėvynėje ir pasaulyje, jo egzistencinė problematika: laimė, pareiga, kančia, baimė, ištikimybė, dora, gerumas. Justino Marcinkevičiaus kūryba du kartus apdovanota Lietuvos valstybine premija, Lietuvos nacionaline literatūros ir meno premija, Baltijos asamblėjos premija, visuomeninė veikla – Lietuvos Santarvės premija, Didžiojo Lietuvos kunigaikščio Gedimino I ir III laipsnio ordinais.
Aktorius Andrius Bialobžeskis 1992 m. baigė Lietuvos teatro ir muzikos akademiją, dirba Jaunimo teatre, apdovanotas Auksiniu scenos kryžiumi ir Sidabrine gerve. Aktorius sako, jog vienintelis didžio poeto ginklas šioje žemėje buvo jo nepakartojamas žodis, kuriantis įstabų, mąslų pasaulį, todėl jis yra laimingas galėdamas susitikti su šiauliečiais ir kalbėti Justino Marcinkevičiaus žodžiais: „Būti ir kurti, jausti ir gyventi“.
Vakaro metu bus pristatyta nauja Justino Marcinkevičiaus dešimties tomų raštų rinktinė, išleista šių metų Vilniaus knygų mugei (Lietuvių literatūros ir tautosakos instituto leidykla).
Maloniai kviečiame
Bilieto kaina: 10/5 Eur
ŠMKC „Laiptų galerija“ Žemaitės g. 83, Šiauliai
Daugiau informacijos tel. 8 41 200 642

Arvydo Juozaičio knygos „Kudirka – buvau atėjęs“ pristatymas
2024-03-06 18:00 (Europe/Helsinki) | P. Višinskio viešoji biblioteka
Kovo 6 d., trečiadienį, 18 val. Šiaulių apskrities Povilo Višinskio viešosios bibliotekos Didžiojoje skaitykloje Arvydas Juozaitis pristatys savo naujausią knygą „Kudirka – buvau atėjęs“.

Meninius intarpus atliks Valstybinio Šiaulių dramos teatro aktorius Vladas Baranauskas.

Renginys yra Lietuvių kalbos dienų programos dalis.

Naujausia Arvydo Juozaičio istorijų pjesė skirta XIX a. pabaigos lietuvių tautiniam prisikėlimui. Vincas Kudirka (1858–1899) stovi šio prisikėlimo pirmeivių gretose. Autorius tarytum kviečia, kad „Tautišką giesmę“ giedodami reikštume pagarbą ne tik Valstybei, bet ir suprastume jos prisikėlimo kodą.
Didžiausią, didingą reikšmę gimstant moderniai Lietuvai suvaidino lietuvių kalba. Ji tapo stipriausiu tautinio prisikėlimo ginklu ir to prisikėlimo prasme. Vincas Kudirka išskleidė lietuvių kalbos reikšmę ir jos gyvybės galią nepaprastai sunkiomis lietuvybės persekiojimo ir naikinimo sąlygomis.
V. Kudirka – didinga atgimimo figūra. Šiai figūrai nepakanka vien paminklų aikštėse ir kelių biografijos faktų. A. Juozaitis suteikia progą nūdienos lietuviams, žvelgiantiems į bronzos ir akmens paminklus, pažinti V. Kudirkos klaidžiojimus, dramatišką jo likimo lūžį, o galiausiai ir apsisprendimą skirti visas „laisvas nuo mirties valandas“ pasaulio stebuklui – gražiausios kalbos Tautai.

Pranešimų ciklas „Lietuvių rašytojų kalba: mitai ir tikrovė“
2024-03-06 15:00 - 17:00 (Europe/Helsinki) | P. Višinskio viešoji biblioteka
Kovo 6 d., trečiadienį, 15 val. Šiaulių apskrities Povilo Višinskio viešosios bibliotekos Konferencijų salėje vyks Lietuvių kalbos dienoms paminėti skirtas pranešimų ciklas „Lietuvių rašytojų kalba: mitai ir tikrovė“.

Dalyvauja:
Šiaulių apskrities Povilo Višinskio viešosios bibliotekos direktorius prof. dr. Bronius Maskuliūnas. Sveikinimo žodis.
Valstybinės lietuvių kalbos komisijos pirmininkė dr. Violeta Meiliūnaitė. Pranešimas „Kiekvienas lietuvis – žodynininkas“.
Lietuvos rašytojų sąjungos pirmininkė Birutė Jonuškaitė-Augustinienė. Pranešimas „Ne siužetas, o kalba steigia knygos pasaulį“.
VU Šiaulių akademijos docentė dr. Jolanta Vaskelienė. Pranešimas „Lietuvių rašytojų naujadarai: ar viskas telpa į bendrinės kalbos rėmus“.
Valstybinio Šiaulių dramos teatro aktorius Juozas Bindokas. Meniniai intarpai.
Renginį moderuoja doc. dr. Jolanta Vaskelienė.

Gintarės Jautakaitės autorinis vakaras „Viešpaties lelija“
2024-03-05 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Tik šiems vieninteliams koncertams iš Jungtinių Amerikos valstijų grįžta dainininkė, kompozitorė, pianistė ir poetė Gintarė Jautakaitė. Krištolo skaidrumo balsu, nuoširdumu ir Enyos dainas primenančiomis melodijomis atlikėja įsimena ilgam ir įkvepia kiekvieną klausytoją išsinešti vidinę šviesą. Šį kartą Gintarė Jautakaitė lankosi Lietuvoje atgimstant pavasariui ir kviečia susitikti autoriniame koncerte kovo 5 d. 18 val. Šiaulių kultūros centre.
Krištolinio balso savininkė – taip G. Jautakaitė buvo vadinama sulaukusi 16 metų, kai sudainavo Giedriaus Kuprevičiaus miuzikle „Ugnies medžioklė su varovais“. Gerbėjai puikiai prisimena ne tik pirmą kartą jos atliktas „Kregždutes“, bet ir pačios Gintarės sukurtas dainas „Viešpaties lelija“, „Laivai“, „Į tave einu“. Koncertų metu skambės ir naujausios, dar negirdėtos Gintarės dainos.
Gintarė Jautakaitė yra pirmoji ir vienintelė Lietuvoje autorinės muzikos atlikėja pasirašiusi sutartį su didžiausiomis muzikos kompanijomis „Sony Records“ ir „EMI“, o prieš 20 metų, Anglijoje buvo išleistas jos kūrybos diskas „Earthless“. Atlikėja koncertuoja JAV, Didžiojoje Britanijoje, Norvegijoje, Airijoje, Austrijoje, Liuksemburge, Vokietijoje.
Pakylėjančiai skaidrus Gintarės balsas, prasminga jos kuriama ir atliekama muzika neabejotinai džiugins ir pakylės kiekvieną koncerto klausytoją.
Renginio trukmė: ~1.30 val.

Spektaklis "Rudens istorija"
2024-03-03 17:00 (Europe/Moscow) | Šiaulių dramos teatro Mažoji salė
Aldo Nicolaj
Dviejų dalių drama
Režisierius – Juozas Žibūda
Scenografas/ kostiumų dailininkas – Vilmantas Dambrauskas

VAIDINA:
Libero Boka – Vladas Baranauskas
Luidžis Palja – Saulius Eduardas Pauliukonis
Ambra – Irena Liutikaitė, Silvija Povilaitytė

Moteris – Irena Liutikaitė, Silvija Povilaitytė
Muzikantas – Edmundas Ambraziūnas, Algimantas Zakaras, Juozas Žibūda

Kamerinio pobūdžio spektaklis „Rudens istorija“ – labai gyvenimiška, jautri ir kartu graudžiai liūdna dviejų pagyvenusių vyrų draugystės istorija. Tai atviras pasakojimas apie artimo žmogaus meilės, supratimo ir atjautos ilgesį. Spektaklis sukurtas pagal populiarią italų dramaturgo Aldo Nicolaj pjesę „Geležiniai žmonės“. „Rudens istorija“ – pirmasis specialiai Teatro Mažajai salei kurtas spektaklis.

Spektaklio režisierius Juozas Žibūda sukurti vaidmenis šiame spektaklyje pakvietė patyrusius kolegas: Vladą Baranauską, Saulių Eduardą Pauliukonį, Silviją Povilaitytę ir Ireną Liutikaitę. Jiems talkina ir gyvai groja violončelininkas Algimantas Zakaras. Spektaklio scenografiją ir kostiumus kūrė Vilmantas Dambrauskas, kuris pasitelkdamas taupias, bet autentiškas Italijos detales sukūrė universalų priemiesčio scenovaizdį.

Spektaklio centre – trijų vyresnio amžiaus žmonių kasdienybė. Vieną vėlyvą vasaros popietę „betoninių pastatų naujame kvartale, šiuolaikinio didelio miesto pakrašty“, ant suolelio po medžiu prisėda Libero Boka – „tvirtas senis, kuriam iš pažiūros apie septyniasdešimt“, ir panašaus amžiaus Luidžis Palja. Žodis po žodžio tarp vyrų užsimezga pokalbis, ilgainiui išaugantis į nuoširdžią draugystę. Susitikimai skverelyje tampa neatskiriama jųdviejų gyvenimo dalimi, užpildančia nykoką kasdienybę šviesiu bendravimo džiaugsmu. Šmaikštūs veikėjų dialogai prisodrinti juokingų ir liūdnokų istorijų, nostalgiškų prisiminimų, vilties ir nusivylimo. Naujų spalvų šiam vyriškam duetui suteikia netikėtai pasirodžiusi moteris Ambra… „Rudens istorija“ – spektaklis, leidžiantis koncentruotis į aktorių vaidybos niuansus, psichologinį įtaigumą ir sceninę partnerystę.

Pasak režisieriaus J. Žibūdos, šioje istorijoje svarbiausia yra žmogiškasis ryšys: „Pjesėje kalbama apie tai, kad nepriklausomai nuo amžiaus svarbu turėti žmogų, kuriuo gali visiškai pasitikėti ir tikėti. Jei šalia turi patikimą žmogų, kuris – žinai – tavęs neišduos ir nenuvils, visada jausi tvirtą gyvenimo pamatą. Neretai galvojame, kad būsime verti atpildo senatvėje vien už tai, kad visą gyvenimą daug dirbome, aukojome save. Bet, deja, tai dar nereiškia, kad to atpildo tikrai sulauksi. Pjesės veikėjai yra labai vieniši, dėl to galima kaltinti jų artimuosius ar visuomenę, bet gal vertėtų atsigręžti ir į save? Santykiai yra sukuriami, ir juos reikia mokėti branginti. Man graudu ir kartu juokinga, kai pjesės herojai nusprendžia patys pasirūpinti vienas kitu. Jie suranda romantišką išeitį – pabėgti iš savo aplinkos. Mane jaudina toks veikėjų atsidavimas – juk bėgama ne tiek dėl savęs, kiek dėl kito.“

Aldo Nikolaj (1920–2004) – visame pasaulyje gerai žinomas italų dramaturgas, aktorius, vertėjas bei scenaristas. Autorius yra parašęs 75 pjeses, 50 teatrinių monologų, daugybę scenarijų radijui ir televizijai. Daugelis jo pjesių įvertintos garbingais apdovanojimais. Viename interviu A. Nikolaj prasitaria, kad teatras jam visada buvo „tas stebuklingas žaisliukas, kuris neleidžia nuobodžiauti ir visada palaiko kompaniją“. Aldo Nikolaj nevengė skaudžių temų, tačiau rūsčias tiesas jis meistriškai įvilko į patrauklią formą. Įdomūs siužetai, įtikinami charakteriai ir nepiktas humoras – stiprausi jo kūrybos bruožai. Pjesė „Geležiniai žmonės“ (italų kalba – „Classe di ferro“) rampų šviesą išvydo 1971 m. ir iškart sulaukė didžiulio populiarumo. 1986 m. režisierius Gytis Padegimas pagal ją pastatė TV spektaklį, kuriame vaidino teatro legendos Regina Varnaitė, Leonardas Zelčius ir Algimantas Masiulis.

Lyriška, jautri, bet su lengvu humoru pasakojama „Rudens istorija“ šiandien skamba ypač aktualiai mūsų visuomenėje, kurioje neretai neįsiklausoma į senstančio žmogaus poreikius ir numojama ranka į žmogiškąjį orumą.

Premjera – 2017 m. gegužės 27, 28 d.
Trukmė – 2 val. 20 min.

Spektaklis „Irano konferencija“
2024-03-02 18:00 (Europe/Helsinki) | Šiaulių dramos teatras
Vienos naujausių Ivano Vyrypajevo pjesių „Irano konferencija“ veiksmas vystosi mokslinėje konferencijoje, Kopenhagos universitete. Konferencijos pranešėjai – įtakingi mokslininkai, visuomenės veikėjai, dvasininkijos atstovai. Pjesė iš pirmo žvilgsnio atrodo kaip socialinis ar net politinis herojų disputas apie demokratiją, liberalias ir konservatyvias pažiūras, žmogaus teises ir laisves, geopolitinę situaciją šiandieniniame globaliame pasaulyje. Bet veiksmui vos įsibėgėjus tampa akivaizdu, kad ši istorija yra visai ne apie politiką, o apie asmeninius herojų išgyvenimus, jų žaizdas ir troškimus.

Pjesės autorius Ivanas Vyrypajevas, kalbėdamas apie savo pjesę, sako:

„Matau, kad šiandien daugybė progresyvių planetos žmonių, nuo kurių priklauso svarbūs visuomenės pokyčiai, vis dažniau užduoda sau klausimą: ar yra visiems tinkanti išeitis iš šios susiklosčiusios kritinės globalios situacijos? O kokia ši kritinė situacija? Kokia problema?

Problema ta, kad mes, žmonės, neišmokome gyventi šioje planetoje vieni su kitais. Už lango yra XXI amžius, o mes vis dar dalijamės teritorijomis, skirstome vieni kitus pagal kraują, tautybę ir rasę ir tikime, kad mūsų pripažįstamas dvasinis kelias yra vienintelis teisingas. Kaip gyventi tokiame pasaulyje? Globalus pasaulis tapo mažas. Mes visi esame tarsi vieno komunalinio buto gyventojai. Mes kariaujame ir kenčiame nuo to karo.

Pagaliau šiandien vadinamuosiuose progresyviuose sluoksniuose (mokslininkų, politikų, verslininkų, menininkų) pradėjo skambėti gyvenimo prasmės tema. Visi mes pamažu prieiname prie išvados, kad, norėdami ką nors pakeisti savo pasaulyje, turime suprasti, kokia yra mūsų gyvenimo prasmė ir kokia yra gyvenimo prasmė apskritai. Ir jei anksčiau šie klausimai atrodė susiję su ezoterika, religija ir filosofija, šiandien jie vis dažniau keliami svarbiausiuose verslo forumuose, politinėse diskusijose ir mokslinėse konferencijose.

Kokia yra gyvenimo prasmė? Ir ar iš viso yra gyvenimo prasmė už paties šio klausimo ribų? Tampa akivaizdu svarbiausia: net jei daugeliui žmonių gyvenimo prasmė yra paslaptis, šis klausimas vis tiek tampa itin aštrus ir svarbus vis didesniam skaičiui mūsų planetos gyventojų. Nėra prasmės valdyti savo verslą, vykdyti politines reformas ir užsiimti menu, jei tvirtai nesuprantame, kodėl tai darome ir kur einame. Taigi man asmeniškai ši pjesė yra apie Žinojimą.

Bet aš norėčiau, kad kiekvienas atrastų kažką savo.“

Režisierius – Aleksandr Špilevoj
Režisieriaus asistentė – Kotryna Siaurusaitytė
Scenografijos ir kostiumų dailininkė – Barbora Šulniūtė
Kompozitorius – Paulius Trijonis
Šviesų dailininkas – Renaldas Bartulis
Vizualizacijų kūrėjai: Saulė Barley, Paulius Jakubėnas, Deividas Tepcovas
Iš rusų kalbos vertė – Aleksandr Špilevoj

Vaidina: Laimutis Sėdžius, Gintautas Žiogas, Vytautas Kupšys, Ieva Brikė, Toma Razmislavičiūtė, Jolita Skukauskaitė, Balys Ivanauskas, Tadas Gryn, Albinas Kėleris, Vita Šiaučiūnaitė, Ligita Kondrotaitė, Dainius Jankauskas, Giedrius Arlauskas, Sandra Juzėnienė, Kotryna Siaurusaitytė

Spektaklio trukmė – 2 val. 40 min.
Premjera – 2020 m. spalio 2 d.

Spektaklis bus rodomas Šiaulių dramos teatre kovo 2 d. 18 val. Bilietai čia.

Spektaklio metu naudojami ryškios blyksinčios šviesos efektai.

Kaziuko mugė
2024-03-02 10:00 - 17:00 (Europe/Helsinki) | Pėsčiųjų bulvaras (Vilniaus g.)
Kovo 2 dieną pavasarį pasitiksime Kaziuko mugėje Šiauliuose!
Šiaulių bulvare gyventojų ir miesto svečių lauks Lietuvos kūrėjai, tautodailininkai, tautinio paveldo produktų gamintojai iš visos Lietuvos!
Neatsiejama Kaziuko mugės atributika – verbos mojuos iš toli ir kvies pasidžiaugti pavasarinėmis spalvomis. Bulvaras pakvips gardžiausiais ir šviežiausiais kepiniais – riestainiais, namine duona, pyragais. Rimtesniam užkandžiui galėsite rinktis iš kaimiškų rūkytų mėsos gaminių, rūkytos žuvies, gurmaniškų sūrių. Savo aromatais užburs vaistažolių rinkiniai ir prieskonių mišiniai. Amatininkai į mugę atveš rankų darbo medžio ir keramikos dirbinių, pintinių. Pavasarį norisi atnaujinti garderobą, todėl mugėje kiekvienas ras, kuo pasipuošti – rūbų kūrėjai, aksesuarų gamintojai pristatys pavasario mados naujienas.
Kaziuko mugės metu vyks nuotaikingi atlikėjų Roko ir Lauryno bei scenos grando Stepono Januškos koncertai.
Įėjimas į Kaziuko mugę nemokamas;
Mugės darbo laikas: 10:00-17:00;
Renginys bus filmuojamas ir fotografuojamas. Renginyje dalyvaujantis asmuo supranta, jog jo atvaizdas gali būti matomas renginio nuotraukose ar vaizdo įrašuose ir sutinka, kad šios nuotraukos ar vaizdo įrašai gali būti patalpinti viešai prieinamuose socialiniuose tinkluose ar kitose media priemonėse.

Spektaklis „Found found found“
2024-03-01 18:00 (Europe/Helsinki) | Šiaulių dramos teatras
Režisierius – Naubertas Jasinskas
Dramaturgė – Dovilė Zavedskaitė
Kompozitorius – Gintaras Sodeika
Architektė – Eglė Kliučinskaitė
Video menininkas – Ričard Žigis
Kostiumų dailininkė – Dovilė Gudačiauskaitė
Šviesų dailininkas – Dainius Urbonis
Choreografė – Ieva Navickaitė
Režisieriaus asistentė – Janina Kanapienė
„Found found found“ – režisieriaus Nauberto Jasinsko spektaklis, gimęs iš bendro laiko su kūrybine komanda, praleisto kartu tyrinėjant Jono Meko fenomeną, apmąstant, skaitant, žiūrint jo kūrinius, patiriant jį per jo draugus, jo geografiją ir kasdienybės filosofiją. Kūrybinės komandos tikslas – ne reprezentuoti Meko asmenybę ir idėjas, bet įsigyventi į jo žvilgsnį, mėginti užčiuopti jo pulsą ir iš šios būsenos kurti savitą pasaulį. „Found found found“ kuriamas neakcentuojant vienos meninės formos: meninis krūvis čia keliauja nuo muzikos prie vaizdo citatos, nuo dramaturginio srauto prie kostiumo kaip istorijos ar architektūros kaip instaliacijos. Žiūrovai kviečiami iš arti patirti spektaklio tikrovę – spektaklis stebimas pačioje scenos erdvėje.
Spektaklio pavadinimas kilo kūrėjams siekiant atsakyti į klausimą, kur slypi pati Meko metodo, kuriuo jis tyrinėjo pasaulį, esmė. Veiksmažodis „find“ anglų kalboje reiškia ne tik paprastą „rasti“, bet ir mekišką tūkstančius kartų kasdienybėje pasikartojantį prieš mus esančios tikrovės suvokimą. Tai tarsi pastanga nepriimti realybės kaip savaime suprantamos, o žvelgti į ją smalsiai, beveik archeologo žvilgsniu ir kasdien vis iš naujo atrasti tai, iš ko susideda supantis gyvenimas. Žodis „found“ neatsitiktinai kartojamas tris kartus: taip norima pabrėžti, kad nieko neįmanoma atrasti iki galo, galima tik galybę kartų vis po truputį kažką aptikti ir tuoj pat vėl užmiršti, pamesti. Drauge spektaklio kūrėjai flirtuoja su paties Meko filmu „Lost lost lost“: „Mes nesakome, kad atradome tai, ką filme pametė Mekas. Mes sakome, kad Mekas, jautęsis pasaulyje šiek tiek svetimas, visa savo kūrybine raiška iš tiesų mokė žmonės pajausti kokį nors „found“. Kokį nors jausmą, kad štai, radau: savo namus, savo žmogų, gal bent savo šunį ar upę. Kažką“, – sako spektaklio dramaturgė Dovilė Zavedskaitė.

Spektaklis kurtas drąsiai sulydant šiuolaikybę su Meko laikmečio ženklais. Dramaturginė linija komponuota siekiant sulieti kūrybinės komandos pokalbių fragmentus, Meko filmų refleksijas, Meko dienoraščius ir išplėtotas Meko prozos citatas. Spektaklio kompozitorius, Jono Meko vizualiųjų menų centro siela Gintaras Sodeika spektakliui drauge su kūrybine komanda sukūrė muzikinį peizažą, suliejantį šiandienos kasdienybės garsyną su Meko mėgtomis senojo Lietuvos kaimo dainomis. Sodeika sako: „Jonas Mekas man kuo toliau, tuo labiau atsiskleidžia kaip garsų menininkas. Tai tapo svarbia inspiracija kuriant spektaklio muzikinį audinį.“
Spektaklio tvarumas – vienas iš režisieriaus kūrybinių tikslų: „Norisi tvarumo idėjas taikyti ne tik buity, bet ir perkelti į sceną. Viena iš mūsų kūrybinių sąlygų buvo procese naudoti kuo daugiau nebereikalingų daiktų, iš jų sukurti scenografijos pamatą.“ Todėl architektė Eglė Kliučinskaitė spektaklio scenografijai naudojo iš įvairių Lietuvos miestų surinktą medieną, tekstilę, daiktus. Kostiumų dailininkė Dovilė Gudačiauskaitė kostiumams kurti naudojo senus altorių užtiesalus, užuolaidas, audinius, kurie į sceną atsineša savo atmintį.
Režisierius Naubertas Jasinskas: „Ką aš noriu pasakyti šiuo spektakliu? Nieko nenoriu pasakyti. Juk apie ką yra visi Meko filmai, tekstai, selfiai? Apie tai, kad visi tie, kurie žino atsakymus, yra neteisūs. Tad jeigu mums pavyks padaryti spektaklį, kuris turės atsakymą, mes būsime pralaimėję. Man svarbiausia spektakliu sukelti jausmą, arba to jausmo antrininką, kurį mums sukėlė Mekas. Tik tiek.“
Dramaturgė Dovilė Zavedskaitė: „Norime pakviesti žiūrovus mąstyti ne tiek apie aukštąjį meną, kurį Mekas, ko gero, pavadintų veikiau pretenzija, kiek apie savo dienų grožį, apie mus supančią aplinką. Pakviesti žvelgti į savo namus, savo žmones, savo medžius lyg pro kameros akutę, kuri juos iškerpa iš realybės, pagražina, susvarbina. Mokėti gyventi savo gyvenimą kaip galima geriau – tai yra svarbiausias menas. Tam visada kvietė Mekas, tam norime pakviesti ir mes.“
Spektaklyje naudojamos ištraukos iš Jono Meko filmų „Reminiscencijos iš kelionės į Lietuvą“ (1972) ir „Ištraukos iš laimingo žmogaus gyvenimo“ (2012), vaizdo medžiaga iš Arūno Kulikausko asmeninio archyvo bei fragmentai iš kūrybinės komandos asmeninių archyvų.

Kazimiero Jakučio albumo pristatymas
2024-02-25 15:00 (Europe/Helsinki) | Chaimo Frenkelio viloje
Ką tik baigėsi rudeninė „Balto vilko“ muzikinė kelionė po Lietuvos miestus, kur aplankėme 12 vietovių. Tai buvo nuostabu. Matant, kad Jums, mieli mano muzikos gerbėjai, patiko ir kad yra norinčių ir kituose miestuose ateiti į autorinius mano koncertus, nutariau pratęsti koncertų turą ir keliauti į kitas Lietuvos vietas. Juk tikrai jų yra daugiau nei mes aplankėme rudenį. Susitiksime dar Kaune, Jonavoje, Klaipėdoje, Palangoje, Birštone ir t.t. – pakviesiu į dar 11 koncertų skirtinguose Lietuvos miestuose ir miesteliuose.
Dar Jus pradžiuginsiu (tikiuosi, kad pradžiuginsiu), nes turėsiu su savimi naujai išleistą gražiai apipavidalintą CD su 14 rudeninio turo „Baltas vilkas“ metu naujai įrašytų dainų. Šį CD Jūs pirmieji galėsite įsigyti koncertų metu.

Bilietai čia

Susitikime vasario 25 d. (sekmadienį), 15 valandą, Chaimo Frenkelio viloje (Vilniaus g. 74, Šiauliai).

Senio besmegenio diena
2024-02-24 11:00 - 15:00 (Europe/Helsinki) | Prie Salduvės piliakalnio
Sportinių žiemos pramogų edukacinis projektas Senio besmegenio diena (Snowman day) – edukacinis projektas šeimai, visi kviečiami aktyviai praleisti laiką gamtoje ir iš arčiau susipažinti su žiemos teikiamais malonumais.
Visos pramogos – nemokamos. Vieta – prie Salduvės piliakalnio. Skirtas įvairaus amžiaus žmonėms.
Šeštadienį nuo 11 val. iki 15 val. startuosiančiame sportinių žiemos pramogų edukaciniame projekte dalyviai jėgas galės išbandyti
10 km sveikatingumo žygyje (12 val.), tėveliams ir mažiausiems dalyviams pasiūlysime sudalyvauti Sportas visiems Pingvinuko mankštoje (11.30 val.),
bato metimo konkurse, Sportas visiems linksmosiose estafetėse, rogučių lenktynėse (esant sniegui), gražiausio Senio besmegenio lipdymo konkurse (esant sniegui), šiaurietiško ėjimo pamokoje, arbatos, kareiviškos košės ragavime ir kt. pramogose.
Renginio organizatoriai „Sportas visiems“ komanda kviečia šeimas žiemos savaitgalį praleisti sportiškai aktyviai ir sveikai.
Dalyvių laukia atminimo dovanėlės. 100 pirmieji įveikę 10 km žygio maršrutą gaus po Sportas visiems suvenyrą ,,batuką”.
Dalyvių registracija vyksta el. p. 10kmzygis2024@gmail.com
Sveikatingumo renginį organizuoja – Šiaulių lengvosios atletikos ir sveikatingumo centras, Sportas visiems skyrius, tel. 8 41 437328, el. p. sportasvisiems.siauliai@gmail.com
www.lengvojiatletika.lt
Partneris – Šiaulių miesto savivaldybė
Renginio programa gali koreguotis atsižvelgiant į oro sąlygas.

“The Gentlemen” - vyrų erotinis šou
2024-02-22 19:00 (Europe/Helsinki) | Šiaulių arena
Į Lietuvą atvyksta nepakartojamas vyrų erotinio šokio šou, kuriame temines choreografijas atliks geriausi šio žanro atstovai iš Slovakijos – “The Gentlemen”. Tai visame pasaulyje žinoma vyrų erotinio šokių grupė, susidedanti iš profesionalių modelių ir šokėjų. Grupės nariai yra Europos ir Pasaulio vyrų striptizo čempionatų nugalėtojai bei prizininkai, savo pasirodymus jau pristatę daugiau nei dvidešimtyje šalių.
1st Place Europe 2022
1st Place Europe 2019
1st Place World 2019
2nd Place World 2018
1st Place Europe 2017
Šiuo metu vyksta intensyvus pasiruošimas gastrolėms Lietuvoje.
Lauksime jūsų Šiaulių arenos mažojoje salėje!

Spektaklis „Gyvenimas dar prieš akis"
2024-02-22 18:00 (Europe/Helsinki) | Šiaulių dramos teatras
Režisierius – Kirilas Glušajevas
Režisieriaus asistentė – Elzbieta Girkantaitė
Šviesų dailininkas – Justas Bo (vaduoja Gediminas Povilavičius)
Kompozitorė – Inga Šepetkaitė
Aktoriai/atlikėjai: Evelina Šimelionė, Donatas Stakėnas, Rugilė Latvėnaitė, Ieva Pakštytė, Asta Zacharovaitė
Klaipėdos jaunimo teatro ir režisieriaus Kirilo Glušajevo, vienintelio Lietuvoje profesionalaus improvizacijos teatro „Kitas kampas” meno vadovo bendras kūrybinis darbas – spektaklis „GYVENIMAS DAR PRIEŠ AKIS”.
Kada ir nuo ko prasideda paauglystė? Kada ir kodėl ji baigiasi? Ar 18-os sulaukęs žmogus jau yra suaugęs? O kada bus suaaugęs? Ką daryti, jei esi suaugęs 13-os, o ką, jei savarankišku nesijauti nei sulaukęs 18-os, nei 30-ies?
Ilgalaikio ir intensyvaus kūrybinio proceso metu spektaklio kūrėjai kalbino keliasdešimt įvairaus amžiaus žmonių ir ieškojo atsakymų į klausimą, kaip visi mes ir kiekvienas atskirai žengiame į ir iš paauglystės. Surinktuose interviu pasikartojančios temos originalioje spektaklio dramaturgijoje bus sujungtos su išskirtiniais kalbintų žmonių ir pačių aktorių gyvenimo momentais. Iš keliasdešimties žmonių sulipdyti 6 skirtingi personažai susitiks spektaklio erdvėje tam, kad dar kartą pabūtų savo paauglystėje, o gal iš jos pagaliau išžengtų.
Iš pirmo žvilgsnio skirtingos Klaipėdos jaunimo teatro aktorių ir improvizacijos meistro K. Glušajevo teatrinės mokyklos pastatymo „Gyvenimas dar prieš akis” kūrybiniame procese atsiskleidžia naujomis perspektyvomis. Spektaklyje kūrėjai siekia atvirai mąstyti apie laiką, kurį kiekvienas patiriame: kartais naiviai ir šviesiai, kartais tamsiai ir maištingai, o kartais tiesiog aklai.

Premjera! Humoristinių situacijų šou „Dzino show“
2024-02-21 18:00 (Europe/Helsinki) | Šiaulių kultūros centro Didžioji koncertų salė (Aušros al. 31)
Vasario 21 d. nekantraujame pasimatyti su pačiais mylimiausiais žiūrovais Šiauliuose. „Dzino šou“ – žavingų, talentingų, ryškių aktorių trupė su dideliu džiaugsmu kviečia į unikalų, naujo formato, trumpų, linksmų situacijų komediją – šou su muzikiniais intarpais. Dedikuotas juokui, gyvenimo džiaugsmui, gerai nuotaikai ir gražiems prisiminimams – skirtas idėjos sumanytojui, neprilygstamam humoristui, draugui ir nuostabiam žmogui – Vitalijui Cololo atminti.
Pirmą kartą Lietuvoje juokingų situacijų šou arba net keli spektakliai viename. Trumpos, nuotaikingos, gyvenimiškos istorijos, spalvingos kasdienybės akimirkos, suteikiančios puikią progą kartu su aktoriais pasijuokti iš kurioziškų nutikimų, gyvenimo ir savęs paties. Scenoje išvysite siautulingą komedijos fiestą, meistriškas aktorių transformacijas, skambės Evitos Cololo dainos.
Vaidmenis kurs Renata Kutinaitė, Karolis Sakalauskas, Julius Žalakevičius, Evaldas Jaras, Evita Cololo, Karina Stungytė. Režisierius Andrius Bartkus.
Renginio trukmė: ~1.30 val.

Mugė „Stilius ir Skonis“
2024-02-17 10:00 - 16:00 (Europe/Helsinki) | Šiaulių arena
Vasario 17 dieną visus Šiaulių miesto gyventojus ir miesto svečius kviečiame į „Stilius ir Skonis“ mugę Šiaulių arenoje!
„Stilius ir Skonis“ mugė Šiauliuose stebins stiliaus akcentais, namų dekoro elementais, sveikatinimosi priemonėmis bei gurmaniškais skoniais.
Čia rasite išties platų pasirinkimą:

kosmetikos, grožio ir kūno priežiūros priemonių;
Lietuvos kūrėjų rankų darbo mados prekių – drabužių, papuošalų, aksesuarų;
namų aplinkai skirtų interjero detalių ir namų kvapų;
Lietuvos bravorų gėrimų;
medaus ir jo gaminių;
tradicinės naminės duonos, rūkytos ir vytintos mėsos, sūrių.

ĮĖJIMAS Į MUGĘ NEMOKAMAS

Iškilmingas Lietuvos valstybės atkūrimo dienos minėjimas
2024-02-16 12:00 - 13:00 (Europe/Helsinki) | Prisikėlimo aikštė
Vasario 16 d. 12 val. Prisikėlimo aikštėje vyks iškilmingas Lietuvos valstybės atkūrimo dienos minėjimas.
Programoje: iškilminga Lietuvos valstybės vėliavos pakėlimo ceremonija ir teatralizuota muzikinė programa „Signatarai. Nuotrauka ilgai atminčiai“.
Dalyvauja Šiaulių pučiamųjų orkestras (meno vad. ir dirig. S. Vaičiulionis, dirig. G. Brūzga), solistas J. Janužas, Valstybinio Šiaulių dramos teatro ir Naisių vasaros teatro aktoriai, Šiaulių kultūros centro mėgėjų meno kolektyvų nariai.
Renginio trukmė: ~1 val.

Dinamika 30
2024-02-15 19:00 (Europe/Helsinki) | Šiaulių arena
Pažįstamos eilutės? Turime jums gerų žinių. Legendinė Dinamika sugrįžta.
Tam, kas neišvengiama, atėjo laikas. Sulaukę gausybės gerbėjų raginimų, po dvidešimt trijų metų pertraukos, Irma ir Gintas apsisprendė. Grupės „Dinamika“ susikūrimo 30-mečio proga, jie grįžta į didžiąją Lietuvos sceną ir savo klausytojams padovanos nepamirštamus pasirodymus didžiausiose šalies arenose.
„Ačiū Tau“, „Meilės lietus“, „Palinkėk man gero vėjo“, „Pirmoji naktis“ – tai kūriniai, kurių priedainius dainuoja kartos. Turo metu išgirsime naujas gerai pažįstamų hitų versijas, kurias kartu su Dinamika atliks gyvo garso grupė. Lankytojų žadą atims įspūdinga scena ir dar neregėti šviesų ir vaizdo sprendimai – šis areninis turas taps Lietuvos muzikos istorijos dalimi.
Kviečiame jus pasinerti į saldžią nostalgiją ir kartu keliauti mūsų laiko mašina, kuri praeitį perkels į dabartį. Grįžkime į nerūpestingus laikus koncertuose penkiuose didžiausiuose Lietuvos miestuose.

Meilės vakaras viloje su istorija
2024-02-14 16:00 - 17:00 (Europe/Helsinki) | Chaimo Frenkelio viloje
Romantiška vakarienė žvakių šviesoje „Bleu De Frenkel“ restorane ir teminė ekskursija Chaimo Frenkelio viloje-muziejuje.
Meilės rūšių yra daug, ji aprašyta literatūroje, apdainuota muzikoje ir įamžinta mene. Todėl šią Valentino dieną kviečiame švęsti ją visokią – žemišką, dievišką, tragišką ir amžiną. Ekskursijoje kartu su muziejaus gidu atrasite keturias, už eksponatų slypinčias istorijas, kurios atskleis labiausiai svaiginančio ir visiems mums pažįstamo jausmo – meilės – daugialypiškumą.
Romantišką vakarą pratęsite Bleu de Frenkel restorane, skanaudami virtuvės šefo paruoštą gardžią vakarienę.
Ragausite: užkandžių rinkinį dviem, jūros šukutes su moliūgų piure, jautienos steiką „Filet Mignon“ su špinatų garnyru ir Portobello grybų padažu, pasirinktą gėrimą.

Ekskursijos + vakarienės bilietas: 35 Eur asmeniui.
Bilietai: https://i.ausrosmuziejus.lt/GCscZ
Vienos ekskursijos grupė: iki 10 žmonių.
Ekskursijos laikai: 16:00 val.; 17:30 val.; 18:30 val.
Ekskursijos trukmė: 30 min.

Užgavėnės prie Žaliūkių vėjo malūno
2024-02-13 15:00 - 19:00 (Europe/Helsinki) | Žaliūkių vėjo malūnas
Vasario 13 d. 15–20 val. Žaliūkių malūnininko sodyboje (Architektų g. 73) prisiminsime senąsias Užgavėnių tradicijas.
Laukiame Jūsų su kaukėmis (senovėje buvo tikima, kad tik tas, kuris po Užgavėnių kauke liks neatpažintas, tais metais tikrai bus laimingas) ir gera nuotaika, o muziejaus gaspadinės visus kaukėtus pavaišins gardžiais blynais. Jei sotūs būsime per Užgavėnes, tai sotūs būsime ir visus likusius metus!
Morę į dausas išlydėsime 19 val.
Užgavėnės – viena linksmiausių ir archajiškiausių lietuviško kaimo švenčių, išlaikiusių senąsias agrarinės magijos tradicijas, žyminti paskutinę žiemos mėsiedo dieną ir artėjantį pavasarį. Seniau Užgavėnėse žmonės vaikščiojo iš namų į namus, dainavo sodybose, bendraudami su kaimynais ir jiems linkėdami gerų dalykų. Linksmintasi iš širdies – važinėta rogėmis, rengtos žirgų lenktynės, laistytasi vandeniu, suptasi.
Kaip ir per visas kalendorines šventes, taip ir per Užgavėnes mūsų protėviai spėdavo orus: sausa – pavasaris be lietaus, saulėta – geras javų derlius, snyguriuoja – geras linų derlius. Kai kurie šios šventės papročiai nesikeičia jau tūkstančius metų, kiti buvo pamiršti, pritaikyti prie laikmečio aktualijų.
Apsilankiusių sodyboje neskirs scenos rampa – visi būsime dalyviai. Kviečiame prisiminti senąsias Užgavėnių vaikštynių tradicijas, kai buvo būtina aplankyti ir artimiausius, ir tolimesnius kaimynus linksmai ir sočiai užsigavėti.
Juk sakoma: „Mes užsigavėsim, tegul užsigavi mūsų bėdos ir nelaimės“.

„Humoro klubo“ programa „Šiek tiek siaubinga“
2024-02-11 19:00 (Europe/Helsinki) | Šiaulių kultūros centro Kamerinė salė (Aušros al. 31)
Vasario 11 d. 19 val. Šiaulių kultūros centro Kamerinėje salėje vyks „Humoro klubo“ programa „Šiek tiek siaubinga“.
Pasaulyje tiek visko blogo vyksta, kad jau liežuvis neapsiverčia sakyti, kad viskas bus gerai. Nes nebus. Bet galbūt viskas bus geriau. O kol laukiame geresnių laikų, „Humoro klubas“ lipa į sceną su savo naujausia programa „Šiek tiek siaubinga“, nes šiek tiek siaubingais laikais ir gyvename.
Pasirodo:
Paulius Ambrazevičius
Mantas Bartuševičius
Vaidotas Šiožinis
Renginio trukmė: ~1.30 val.
Durys atidaromos 18.30 val.
N-16

Koncertas kompozitoriui Algimantui Raudonikiui atminti „Švelnumas“
2024-02-08 18:30 (Europe/Helsinki) | Šiaulių arena
Kompozitorius Algimantas Raudonikis – vienas žymiausių ir populiariausių visų laikų lietuvių pramoginės muzikos kūrėjų. Lietuvos kultūrai jis nusipelnė ir kaip pedagogas, dainių švenčių meno vadovas, įvairių konkursų bei festivalių žiuri pirmininkas arba narys. Jo kūrybos mylėtojų yra viso pasaulio lietuvių bendruomenėse.
A. Raudonikis parašė daugiau kaip 700 įvairių žanrų kūrinių, iš jų apie 500 dainų ir per 100 šokių. Itin populiarios jo dainos („Tėvynė“, beje, vienintelė lietuviška daina, skambėjusi garsiajame Sopoto festivalyje Lenkijoje, „Lauksiu tavęs ateinant“, „Švelnumas“, „Kur balti keliai“, „Dar širdyje ne sutema“, „Jau vaikystė nuskambėjo“ ir daugybė kitų) mėgstamos tiek operos, tiek estrados dainininkų. Lietuvoje ir svetur jo dainas atliko tokie žymūs Lietuvos solistai, kaip Vaclovas Daunoras, Virgilijus Noreika, Rimantas Siparis, Vytautas Juozapaitis, Liudas Mikalauskas, Stasys Povilaitis, Nijolė Ščiukaitė, Ona Valiukevičiūtė, Janina Miščiukaitė, Viktoras Malinauskas ir kt.
Kompozitorius surengė apie pusę tūkstančio autorinių koncertų Lietuvoje, Lenkijoje, Moldovoje, buvusioje SSRS. Išleido 4 vinilines ir 5 CD plokšteles. Jis yra Joniškio garbės pilietis, apdovanotas LDK Gedimino ordino Karininko kryžiumi. Apie kompozitoriaus gyvenimą ir kūrybą parašyta R. Aleknaitės – Bieliauskienės didelė apimties monografija, sukurta TV dokumentinė apybraiža.
Koncertas Algimantui Raudonikiui atminti bus surengtas 2024 m. vasario 8 d. Šiaulių arenoje. Koncerte dalyvaus Šiaulių bigbendas (meno vadovas Raitis Ašmanis), Šiaulių kamerinis orkestras „Camerata Solaris“ (meno vadovas Vilhelmas Čepinskis), solistai: Paulius Bagdanavičius, Eugenijus Chrebtovas, Dainius Puišys, Kęstutis Alčiauskis, Liudas Norvaišas, Evelina Sašenko, Tomas Pavilionis, Gabrielė Lileikaitė, Agnė Sabulytė, Romas Bubnelis, Judita Leitaitė, Valdemaras Frankonis, Justinas Stanislovaitis.
Koncerto rengimo iniciatyvinės grupės nariai

Jaroslavas Cechanovičius – kompozitorius, dirigentas, ordino „Už nuopelnus Lietuvai“ Karininko kryžiaus kavalierius, apdovanotas LATGA-A Aukso žvaigžde „Už nuopelnus muzikos menui ir neblėstantį kūrybos populiarinimą ir kt.“,
Viktoras Gerulaitis – muzikologas, ordino „Už nuopelnus Lietuvai“ medalio kavalierius, Vyriausybės kultūros ir meno premijos laureatas,
Povilas Jaraminas – pianistas, Gedimino ordino kavalierius,
Laima Lingytė – TV režisierė, Vinco Kudirkos premijos laureatė.

Folklorinių šokių vakaronė
2024-02-07 18:00 (Europe/Helsinki) | Šiaulių kultūros centro Pramogų salė „Maksas“ (Aušros al. 31)
Vasario 7 d. 18 val. Šiaulių kultūros centro pramogų salėje „Maksas“ vyks folklorinių šokių vakaronė.
Susirinkusiems šokėjams gros Šiaulių Dainų muzikos mokyklos vaikų ir jaunimo folkloro ansamblio „Vieversėlis“ instrumentinė grupė (vadovas Arūnas Stankus).
Vakaronės metu susirinkusieji bus kviečiami šokti, žaisti ir linksmai leisti laiką.
Kviečiami maži ir dideli.
Renginio trukmė: ~1.30 val.
